A TANÁCS HATÁROZATA
(2009. május 5.)
a közös hozzáadottértékadó-rendszerről szóló 2006/112/EK irányelv 193. cikkétől eltérő különös intézkedés bevezetésének az Egyesült Királyság részére történő engedélyezéséről szóló 2007/250/EK határozat módosításáról
(2009/439/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
tekintettel a Bizottság javaslatára,
mivel:
(1)
Az Egyesült Királyság a Bizottság Főtitkársága által 2008. július 28-án iktatott levelében engedélyt kért arra, hogy továbbra is alkalmazhassa a 2006/112/EK irányelv 193. cikkétől - az adóhatósággal szemben a hozzáadottérték-adó (HÉA) megfizetésére kötelezett személy tekintetében - eltérő, és korábban a 2007/250/EK tanácsi határozattal (2) engedélyezett különös intézkedést.
(2)
A 2006/112/EK irányelv 395. cikke (2) bekezdésének megfelelően a Bizottság 2009. március 17-én kelt levelében tájékoztatta a többi tagállamot az Egyesült Királyság kérelméről. A Bizottság 2009. március 20-án kelt levelében értesítette az Egyesült Királyságot arról, hogy a kérelem elbírálásához szükségesnek ítélt valamennyi információ rendelkezésére áll.
(3)
A 2006/112/EK irányelv 193. cikke alapján a HÉA megfizetésére kötelezett személy az árukat értékesítő adóalany. A eltérés ugyanakkor lehetővé tette az Egyesült Királyság számára, hogy 2009. április 30-ig és meghatározott feltételek mellett fordított adózási mechanizmust alkalmazzon, amelynek következtében a HÉA megfizetéséért való felelősség átszállt arra az adóalanyra, akinek a részére mobiltelefonokat és integrált áramkörű eszközt értékesítettek, feltéve hogy a termékértékesítésre vonatkozó adóalap összege legalább 5 000 angol font volt.
(4)
Az eltérés célja az volt, hogy az adókijátszás egyes agresszív formáit, különösen az ún. „körhintacsalásokat” kezelje, amelyek keretében a termékeket többször is értékesítik anélkül, hogy a HÉÁ-t az adóhatóságoknak befizetnék, miközben a vevőknek a HÉA levonására jogosító érvényes számlát adnak. A fordított adózás alkalmazása, amelynek során a vevő ténylegesen nem fizet HÉÁ-t az eladó részére, kiküszöböli az adókijátszás e formájára való lehetőséget.
(5)
Tekintettel a HÉA-csalásnak az Egyesült Királyságban mutatkozó nyilvánvaló súlyosságára, amelyet az Egyesült Királyság eredeti kérelmével benyújtott információk is alátámasztanak, és az intézkedés várható preventív hatására, az intézkedés arányos marad, mivel az eltérés meghosszabbítása ésszerű időtartamra korlátozódik és az intézkedés terjedelme célhoz kötött marad. Emellett nem képezi alapját egy általánosított fordított adózási rendszerre irányuló átfogó intézkedésnek sem.
(6)
Az eltérés nincs kedvezőtlen hatással a Közösség HÉÁ-ból származó saját forrásaira.
(7)
Az intézkedés jogi folytonosságát biztosítani kell,
ELFOGADTA EZT A HATÁROZATOT:
1. cikk
A 2007/250/EK tanácsi határozat 4. cikke helyébe a következő szöveg lép:
„4. cikk
Ez a határozat 2011. április 30-án hatályát veszti.”
2. cikk
Ez a határozat 2009. május 1-jén lép hatályba.
3. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2009. május 5-én.